
Az IFRS átállás Japánban, a japán GAAP-ről az IFRS-re való áttérés fő kockázatai, és az ezzel járó költségek, előnyök 

Az IFRS áttérés egy aktuális probléma a Japán vállalatok számára. A tanulmány célja egy olyan kritikai értékelés készítése, amely segíti az átállást fontolgató vállalatokat, és összefoglalja a japán GAAP-ről IFRS-re való áttérés akadályait, költségeit és előnyeit.
A tanulmány a japán számviteli környezet bemutatásával kezdődik. Majd az IFRS történetét ismertetem és az átállás jelenlegi helyzetét prezentálom, ezzel magyarázva a probléma jelentőségét.
A következő lépés a különböző cégek IFRS áttéréssel kapcsolatos várható haszna és a felmerülő költségeinek összefoglalása. Ebben a részben korábbi tanulmányok és kérdőívek eredményeit használom fel, hogy ismertessem a különböző cégek általános félelmeit és várakozásait az átállással kapcsolatban. Az átálló cégek számára a legjelentősebb előnyök közé tartozott, hogy a pénzügyi kimutatások így könnyebben összehasonlíthatóak és átláthatóbbak lettek, valamint a nemzetközi befektetők is elérhetőbbé váltak.
A dolgozat második fele egy összehasonlítás a japán GAAP és az IFRS között, amely rávilágít az egyik számviteli keretrendszerről a másikra való áttérés fő problémáira. Ebben a fejezetben kiemeltem pár témakört és ezeket fejtettem ki bővebben. Az itt kiemelt témák az átállás főbb kérdéseivel kapcsolatosak, mint például az első alkalmazás, a pénzügyi eszközök értékelése és a bevételek.
Ez a tanulmány egy kritikai értékelés, amely segíti a japán vállalatokat az IFRS átvételével kapcsolatos döntéshozatalban. Kiemeli a legfőbb lehetséges problémákat, összegyűjti az előnyöket és a vállalati megítéléseket a nemzetközi piacra lépni tervező vagy már azok részét képző vállalatok számára.



